ΑΠΟΦΑΣΗ ΤΗΣ ΕΠΙΤΡΟΠΗΣ της 13ης Φεβρουαρίου 1991 που επιτρέπει σε ορισμένα κράτη μέλη να προβλέπουν παρεκκλίσεις από ορισμένες διατάξεις της οδηγίας 77/93/ΕΟΚ του Συμβουλίου όσον αφορά την πριστή ξυλεία κωνοφόρων καταγωγής Ηνωμένων Πολιτειών της Αμερικής ( Τα κείμενα στην ισπανική, γερμανική, ελληνική, αγγλική, γαλλική, ιταλική, ολλανδική και πορτογαλική γλώσσα είναι τα μόνα αυθεντικά ) ( 91/107/ΕΟΚ )

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη :

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα ( 1 ), όπως τροποποιήθηκε τελευταία από την οδηγία 91/27/ΕΟΚ ( 2 ), και ιδίως το άρθρο 14 παράγραφος 3 δεύτερο και τρίτο εδάφιο,

τα αιτήματα του Βελγίου, της Γερμανίας, της Ελλάδας, της Ισπανίας, της Γαλλίας, της Ιταλίας, του Λουξεμβούργου, των Κάτω Χωρών, της Πορτογαλίας και του Ηνωμένου Βασιλείου,

Εκτιμώντας :

ότι, σύμφωνα με τις διατάξεις της οδηγίας 77/93/ΕΟΚ . λόγω του κινδύνου εισαγωγής επιβλαβών οργανισμών, η ξυλεία κωνοφόρων που αντιστοιχεί στην περιγραφή του κωδικού ΣΟ ex 4407 10, καταγωγής Καναδά, Κίνας, Ιαπωνίας, Κορέας και Ηνωμένων Πολιτειών της Αμερικής μπορεί να εισάγεται στην Κοινότητα μόνον εφόσον έχει υποστεί ξήρανση σε κλίβανο και έχει χαρακτηριστεί με την ιδιότητα αυτή -

ότι, ωστόσο, το άρθρο 14 παράγραφος 3 δεύτερο εδάφιο της οδηγίας 77/93/ΕΟΚ επιτρέπει παρεκκλίσεις από τον κανόνα αυτό, εφόσον έχει εξασφαλιστεί ότι δεν υπάρχει κίνδυνος εξάπλωσης των επιβλαβών οργανισμών -

ότι, επιπλέον, το άρθρο 14 παράγραφος 3 τρίτο εδάφιο της εν λόγω οδηγίας επιτρέπει παρεκκλίσεις από τον κανόνα που απαιτεί πιστοποιητικό φυτοϋγειονομικού ελέγχου, εφόσον παρέχονται ισοδύναμες εγγυήσεις και εξασφαλίζεται ότι δεν υπάρχει κίδυνος εξάπλωσης επιβλαβών οργανισμών -

ότι το ξύλο κωνοφόρων καταγωγής Ηνωμένων Πολιτειών της Αμερικής εισάγεται προς το παρόν στην Κοινότητα - ότι, στην περίπτωση της πριστής ξυλείας, δεν εκδίδονται, εν γένει, στη χώρα αυτή πιστοποιητικά φυτοϋγειονομικού ελέγχου - ότι φαίνεται ότι η δυνατότητα ξήρανσης σε κλίβανο είναι επί του παρόντος περιορισμένη στις Ηνωμένες Πολιτείες της Αμερικής -

ότι, όσον αφορά τις Ηνωμένες Πολιτείες της Αμερικής, η Επιτροπή έχει διαπιστώσει, με βάση τα στοιχεία που της έχει παράσχει μέχρι σήμερα η χώρα αυτή και που συγκεντρώθηκαν εκεί κατά τη διάρκεια αποστολής που πραγματοποιήθηκε το 1990, την κατάρτιση επίσημα εγκεκριμένου και ελεγχόμενου προγράμματος έκδοσης "πιστοποιητικών αποφλοίωσης και ελέγχου για οπές σκωληκίασης", προκειμένου να διασφαλίζεται η κατάλληλη αποφλοίωση και να περιορίζεται ο κίνδυνος παρουσίας επιβλαβών οργανισμών - ότι ο κίνδυνος εξάπλωσης επιβλαβών οργανισμών περιορίζεται εφόσον η ξυλεία συνοδεύεται από "πιστοποιητικό αποφλοίωσης και ελέγχου για οπές σκωληκίασης" που εκδίδεται στα πλαίσια του προγράμματος αυτού -

ότι η Επιτροπή πρέπει να μεριμνά ώστε οι Ηνωμένες Πολιτειές της Αμερικής να παρέχουν όλες τις αναγκαίες τεχνικές πληροφορίες για την αξιολόγηση της λειτουργίας του προγράμματος "πιστοποιητικών αποφλοίωσης και ελέγχου για οπές σκωληκίασης "-

ότι πρέπει, ως εκ τούτου, να επιτραπεί στα κράτη μέλη να προβλέπουν, για περιορισμένο χρονικό διάστημα, παρεκκλίσεις βάσει του άρθρου 14 παράγραφος 3 δεύτερο και τρίτο εδάφιο της οδηγίας 77/93/ΕΟΚ όσον αφορά την πριστή ξυλεία κωνοφόρων καταγωγής Ηνωμένων Πολιτειών της Αμερικής -

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ : Άρθρο 1

1 . Επιτρέπεται στο Βέλγιο, στη Γερμανία, στην Ελλάδα, στην Ισπανία, στη Γαλλία, στην Ιταλία, στο Λουξεμβούργο, στις Κάτω Χώρες, στην Πορτογαλία και στο Ηνωμένο Βασίλειο να προβλέπουν, υπό τις προϋποθέσεις που αναφέρονται στην παράγραφο 2, παρεκκλίσεις από τις διατάξεις του άρθρου 5 παράγραφος 1 και του άρθρου 12 παράγραφος 1 στοιχείο α ) τρίτη περίπτωση της οδηγίας 77/93/ΕΟΚ, σχετικά με τις απαιτήσεις που αναφέρονται στο παράρτημα VI μέρος Α σημείο 1 παράγραφος 1, καθώς και από τις διατάξεις του άρθρου 7 παράγραφος 2 και του άρθρου 12 παράγραφος 1 στοιχείο β ) της οδηγίας 77/93/ΕΟΚ, για την ξυλεία κωνοφόρων που υπάγεται στον κωδικό ΣΟ ex 4407 10, καταγωγής Ηνωμένων Πολιτειών της Αμερικής, εκτός της ξυλείας που έχει υποστεί ξήρανση σε κλίβανο, η οποία μειώνει την υγρασία κάτω του 20 % σε ποσοστό ξηρής μάζας τη στιγμή της παραγωγής, με κατάλληλο πρόγραμμα ρύθμισης χρόνου/θερμοκρασίας και που χαρακτηρίζεται με την ιδιότητα αυτή .

2 . Για τους σκοπούς της παραγράφου 1 πληρούνται οι ακόλουθες προϋποθέσεις :

α ) από την ξυλεία αφαιρείται πλήρως ο φλοιός με αποφλοίωση, πλάνισμα, διαβάθμιση και επιλογή σανίδων και δεν υπάρχουν οπές σκωλήκων . Ως "φλοιός" νοείται το εξωτερικό μέρος του ξύλου που μπορεί να συντηρεί ζώντα έντομα που ζουν στο φλοιό ή άλλους επιβλαβείς οργανισμούς σε οποιοδήποτε στάδιο ανάπτυξης, αλλά δεν επεκτείνεται σε :

- εσωτερικό φλοιό ( ράφια ),

- εισερχόμενο φλοιό, ιδιαίτερα γύρω από ρόζους,

- φλοιό ή θύλακες πίσσας, όπως ορίζονται στους κανόνες της εθνικής αρχής ταξινόμησης ρητινούχου ξυλείας .

Ως "οπές σκωληκίασης" νοούνται οι οπές από έντομα που προκαλούνται από ξυλοφάγους του γένους Monochamus και ορίζονται για το σκοπό αυτό ως οπές που έχουν μήκος μεγαλύτερο των 3 χιλιοστών -

β ) η τήρηση των προϋποθέσεων που καθορίζονται στο στοιχείο α ) ελέγχεται από ελεγκτές που είναι εκπαιδευμένοι, διαθέτουν τα τυπικά προσόντα και είναι εξουσιοδοτημένοι για το σκοπό αυτό στα πλαίσια προγράμματος που έχει εγκριθεί από την υπηρεσία Animal and Plant Health Inspection Service του υπουργείου γεωργίας των Ηνωμένων Πολιτειών -

γ ) οι έλεγχοι για την τήρηση των προϋποθέσεων που καθορίζονται στο στοιχείο α ) πρέπει να διεξάγονται στα εργοστάσια επεξεργασίας από επιθεωρητές βιομηχανίας ή από υπαλλήλους τους, οι οποίοι διαθέτουν τα κατάλληλα προσόντα και έχουν εξουσιοδοτηθεί για το σκοπό αυτό από την υπηρεσία Animal and Plant Health Inspection Service του υπουργείου γεωργίας των Ηνωμένων Πολιτειών . Επιπλέον, το σύστημα ελέγχου προβλέπει για τους επιθεωρητές της υπηρεσίας Animal and Plant Health Inspection Service του υπουργείου γεωργίας των Ηνωμένων Πολιτειών τη διεξαγωγή περιστασιακών ελέγχων προ της φορτώσεως -

δ ) η ξυλεία συνοδεύεται από "πιστοποιητικό αποφλοίωσης και ελέγχου για οπές σκωληκίασης" που καθιερώνεται μέσω του προγράμματος που αναφέρεται στο στοιχείο β ) και είναι σύμφωνο με το υπόδειγμα που εμφαίνεται στο παράρτημα της παρούσας απόφασης - το εν λόγω πιστοποιητικό εκδίδεται από εξουδιοδοτημένο πρόσωπο εξ ονόματος των εργοστασίων επεξεργασίας, στα οποία έχει δοθεί η άδεια συμμετοχής στο πρόγραμμα από την Animal and Plant Inspection Service του υπουργείου γεωργίας των Ηνωμένων Πολιτειών, και συμπληρώνεται σύμφωνα με τις οδηγίες που έχουν εκδοθεί στα πλαίσια του προγράμματος αυτού . Άρθρο 2

Με την επιφύλαξη των διατάξεων του άρθρου 14 παράγραφος 5 της οδηγίας 77/93/ΕΟΚ, το κράτη μέλη που απαριθμούνται στο άρθρο 1 παράγραφος 1 της παρούσας απόφασης ενημερώνουν την Επιτροπή και τα άλλα κράτη μέλη σχετικά με την εισαγωγή εμπορευμάτων βάσει της παρούσας απόφασης που δεν πληρούν τις προϋποθέσεις του άρθρου 1 παράγραφος 2 στοιχεία α ) και δ ), ευθύς μόλις εντοπισθεί τρίτη παράδοση εμπορευμάτων τέτοιου είδους . Άρθρο 3

Η ισχύς της άδειας που αναφέρεται στο άρθρο 1 λήγει στις 31 Δεκεμβρίου 1991 . Ανακαλείται πριν από την εν λόγω ημερομηνία αν διαπιστωθεί ότι οι προϋποθέσεις του άρθρου 1 παράγραφος 2 δεν επαρκούν για την πρόληψη της εισαγωγής οργανισμών ή δεν έχουν τηρηθεί . Άρθρο 4

Η παρούσα απόφαση απευθύνεται στο Βασίλειο του Βελγίου, στην Ομοσπονδιακή Δημοκρατία της Γερμανίας, στην Ελληνική Δημοκρατία, στο Βασίλειο της Ισπανίας, στη Γαλλική Δημοκρατία, στην Ιταλική Δημοκρατία, στο Μεγάλο Δουκάτο του Λουξεμβούργου, στο Βασίλειο των Κάτω Χωρών, στην Πορτογαλική Δημοκρατία και στο Ηνωμένο Βασίλειο . Βρυξέλλες, 13 Φεβρουαρίου 1991 . Για την Επιτροπή

Ray MAC SHARRY

Μέλος της Επιτροπής ( 1) ΕΕ αριθ . L 26 της 31 . 1 . 1977, σ . 20 . ( 2 ) ΕΕ αριθ . L 16 της 22 . 1 . 1991, σ . 29 .

ANEXO - BILAG - ANHANG - ΠΑΡΑΡΤΗΜΑ - ANNEX - ANNEXE - ALLEGATO - BIJLAGE - ANEXO